DA Den Europæiske Unions Tidende C 322/7

Meddelelse om konsultationer vedrørende anvendelsen af de beskyttelsesforanstaltninger, der er indført mod importen af visse tilberedte eller konserverede citrusfrugter ved Kommissionens forordning (EF) nr. 658/2004

(2005/C 322/06)

Den 7. april 2004 blev der indført endelige beskyttelsesforanstaltninger mod importen af visse tilberedte eller konserverede citrusfrugter (såsom mandariner) ved Kommissionens forordning (EF) nr. 658/2004 (1). I medfør af Rådets forordning (EF) nr. 3285/94 (2) og Rådets forordning (EF) nr. 519/94 (3), særlig artikel 21 og artikel 18, har Kommissionen hørt medlemsstaterne om beskyttelsesforanstaltningernes anvendelse.

Kommissionen underrettede officielt EF-producenterne og deres sammenslutning, importørerne og forhandlerne og deres sammenslutninger, leverandørerne og de eksporterende producenter i Kina og deres sammenslutninger om indledningen af en midtvejsundersøgelse ved en meddelelse offentliggjort i Den Europæiske Unions Tidende den 4. juni 2005 (4).

Efter en undersøgelse af virkningerne, det hensigtsmæssige i at fortsætte med foranstaltninger og liberaliseringstempoet underrettede Kommissionen medlemsstaterne om resultaterne af undersøgelsen. Der er blevet afholdt konsultationer i det rådgivende udvalg, der er nedsat i henhold til artikel 4 i henholdsvis forordning (EF) nr. 3285/94 og artikel 4 i forordning (EF) nr. 519/94.

1. Den pågældende vare

Den pågældende vare er tilberedte eller konserverede mandariner (herunder tangeriner og satsumas), clementiner, wilkings og andre lignende krydsninger af citrusfrugter, ikke tilsat alkohol, tilsat sukker (i det følgende benævnt »den pågældende vare«).

Den pågældende vare tariferes i øjeblikket under KN-kode 2008 30 55 og 2008 30 75. Disse KN-koder angives kun til orientering.

2. Procedure

2.1. Konsultationer

Ifølge artikel 21, stk. 1, i forordning (EF) nr. 3285/94 og artikel 18, stk. 1, i Rådets forordning (EF) nr. 519/94 er Kommissionen forpligtet til at afholde konsultationer om foranstaltningernes anvendelse med medlemsstaterne senest midtvejs i foranstaltningernes anvendelsesperiode.

I overensstemmelse med de relevante bestemmelser har formålet med undersøgelsen været at:

a) undersøge virkningerne af beskyttelsesforanstaltningerne

b) fastslå, om og hvordan det vil være hensigtsmæssigt at fremskynde liberaliseringen og

c) bekræfte, om det stadig er nødvendigt at gennemføre den.

2.2 Undersøgelsesperiode

Konserveringssæsonen begynder hvert år i oktober i den pågældende sektor. Oplysningerne for hver enkelt konserveringssæson analyseres, dvs. for perioder, som løber fra oktober til september det følgende år. I den oprindelige undersøgelse blev der foretaget en analyse af oplysningerne for perioden 1998/1999 til 2002/03. Nærværende undersøgelse omfatter perioden 2003/04 og 2004/05.

Det erindres, at produktionen af konserverede mandariner er koncentreret i Spanien.

2.3. Parter, der er berørt af proceduren

Der blev sendt spørgeskemaer til alle parter, som man vidste var berørt af proceduren, og til alle andre selskaber, som gav sig til kende inden for fristen i meddelelsen.

Der blev modtaget besvarelser fra fem fællesskabsproducenter, fem leverandører, elleve importører, syv eksportører/forhandlere og to sammenslutninger.

Kommissionens tjenestegrene indhentede og efterprøvede alle oplysninger, som de anså for nødvendige til undersøgelsen, og der blev aflagt kontrolbesøg hos følgende selskaber:

Producenter i Fællesskabet

— Halcon Foods, S.A., Murcia, Spanien

— Alcurnia Alimentacion, s.l., Murcia, Spanien

— Conservas y Fruta S.A., Murcia, Spanien

— Industrias Videca S.A., Valencia, Spanien

— Agricultura y Conservas, S.A., Valencia

Leverandører

— Cooperativa Agricola Ntra Sra del Oreto Coop. V, — Valencia

Ikke forretningsmæssigt forbundne importører

— Wünsche Handelsgesellschaft International mbH & Co., KG, Hamburg, Tyskland

— I. Schröder KG (GmbH & Co), Hamburg, Tyskland

— Edeka Zentrale AG & Co. KG, Hamburg, Tyskland

— Hüpeden & Co. (GmbH & Co.) KG, Hamburg, Tyskland

3. Omstrukturering

Som påtænkt i betragtning 120 i forordning (EF) nr. 658/2004 blev de omstruktureringsbestræbelser, som EF-producenterne af konserverede mandariner har foretaget, undersøgt i undersøgelsen. Det vigtigste resultat af omstruktureringsprocessen har hidtil været at reducere sidste sæsons kapacitet med 33 000 tons. Dette svarer til en nedskæring på 25 % af den oprindelige samlede kapacitet. Der er også gjort en indsats for at rationalisere forsyningen af råmateriale og etablere mere omkostningseffektive salgs- og distributionskanaler med det formål at opnå en mere effektiv produktionskæde og samtidig give mulighed for større stordriftsfordele. De vigtigste af de aktiviteter, der er gennemført hidtil, omfatter flere producenters indstilling af deres mandarinkonserveringsaktiviteter, overtagelse af selskaber, oprettelse af et kooperativt selskab til fælles indkøb og indførelse af en ny produktionslinje.

Resultaterne af omstruktureringen er nu ved at være synlige og vil med tiden kunne tilskynde til yderligere omstrukturering. Mulige aktiviteter kunne omfatte afslutning af processer, som fører til tekniske forbedringer af produktionen. Yderligere virkninger og stordriftsfordele fra konsolideringen af aktiviteter som mindskelse af produktionen og etablering af kooperative selskaber forventes også.

4. Resultater af undersøgelsen

Analysen af de indførte foranstaltninger er baseret på data indsamlet for de sidste tre konserveringssæsoner. Tallene for 2002/03 er dem, der er angivet i forordning (EF) nr.658/2004 om endelige beskyttelsesforanstaltninger mod import af konserverede mandariner. Disse tal er her angivet som en afspejling af den situation, industrien befandt sig i, da proceduren blev iværksat, og inden den oprindelige undersøgelse fandt sted. Data for 2003/04, som er blevet kontrolleret i forbindelse med den nuværende midtvejsundersøgelse, vedrører en periode, hvor den undersøgelse, som førte til foranstaltningernes indførelse, allerede var i gang. Data vedrørende 2004/05 svarer til en periode, efter at foranstaltningerne var blevet indført.

4.1 Import

4.1.1. Importmængde

Følgende tabeller viser importen fra Kina til EU-25. Importen fra alle andre lande er ubetydelig, idet den udgør under 2 % af den samlede import eller 1 000 tons pr. år. (Mængde i tons, sæsonmæssige data fra oktober til september)

2002/03 2003/04 2004/05 (5) 50 500 63 900 46 600 (5) Indeks 100 127 92 (Kilde: Eurostat)

I sæsonen 2004/05 lå importmængden stabilt på omkring 47 000 tons. Ca. 60 % af importen i 2004/05 fandt sted i marts og april 2005, lige før licensperioden udløb. Denne stabilisering i importen fulgte efter en periode med importstigninger op til 63 900 tons i 2003/04. Kulminationen i 2003/04 skyldtes sandsynligvis forgribelse af indførelsen af endelige foranstaltninger.

Importen til nogle medlemsstater mere end tredobledes mellem sæsonen 2002/03 og 2004/05. Andre medlemsstater, som traditionelt ikke er importører, begyndte at importere konserverede mandariner fra Kina. Nogle af tiltrædelseslandene importerede på den anden side store mængder i de sidste to måneder før tiltrædelsen, og så standsede importen i flere tilfælde fuldstændigt efter EU's udvidelse i maj 2004.

Det skal nævnes, at importen var omfattet af en ordning med toldkontingenter på ca. 32 000 tons for al import fra Kina og ca. 2 000 tons for import af varer med oprindelse i andre lande. Når kontingentet er opbrugt, skal der betales en told på 301 EUR pr. ton. Det er klart, at der både blev importeret varer inden for kontingentet og uden for dette, hvor der så skulle betales told. Dette viser, at efterspørgslen i EU bliver opfyldt.

4.1.2. Importpriser

2002/03 2003/04 2004/05 (10 måneder) 595 524 520 Indeks 100 88 87 (Kilde: Eurostat)

Det konstateredes, at importpriserne cif, EU's grænse, var faldende og faldt fra 595 EUR pr. ton i 2002/03 til 524 EUR pr. ton i 2003/04 og yderligere til 520 EUR pr. ton i sæsonen 2004/05. Priserne faldt samlet 13 % mellem 2002/03 og 2004/05. Dette skyldtes hovedsagelig faldet i den amerikanske dollars værdi i forhold til euroen. Importerede konserverede mandariner faktureres i USD, som faldt 18 % i perioden. Stigningen på 5 % af den fakturerede pris i USD blev derfor udlignet med faldet, hvilket førte til et effektivt prisfald på 13 % (18 % — 5 %). Fra januar 2005 konstateredes imidlertid en mindre stigning i importpriserne.

4.2 EF-producenternes situation

For at vurdere virkningerne af foranstaltningerne har Kommissionen foretaget en undersøgelse af de relevante økonomiske faktorer. I forbindelse med en analyse af undersøgelsens resultater er det nødvendigt at tage hensyn til, at der træffes beslutning om produktionsmængden en gang om året ved konserveringssæsonens begyndelse i november.

4.2.1. Produktionskapacitet og kapacitetsudnyttelse

2002/03 2003/04 2004/05 Kapacitet 129 000 129 000 96 000 Kapacitetsudnyttelse 31 % 22 % 40 %

Produktionskapaciteten fortsatte med at være stabil mellem sæsonerne 2002/03 og 2003/04 og faldt omkring 25 % i 2004/05 (jf. punkt 3 — omstrukturering). Dette førte til en mindre forbedring af kapacitetsudnyttelsen fra 20 % i 2003/04 til 40 % i 2004/05.

4.2.2. Produktion

2002/03 2003/04 2004/05 Tons 39 600 28 200 38 000 Indeks 100 71 96

Produktionen steg i løbet af 2004/05, dvs. i sæsonen efter indførelsen af endelige foranstaltninger. Produktionen i EU havde inden da været stærkt og konstant faldende som følge af massiv import fra Kina. Det laveste produktionspunkt blev nået i 2003/04, hvor udbyttet kun var 28 200 tons. Denne nedgang i produktionen faldt sammen med en periode, hvor der endnu ikke var blevet indført endelige beskyttelsesforanstaltninger.

På det tidspunkt overvejede mange af fællesskabsproducenterne at standse produktionen af konserverede mandariner helt, da de var tæt på konkurs.

Produktionsmængden bestemmes stadigvæk især af forholdet mellem produktionsomkostninger og den forventede salgspris. Den forventede salgspris bestemmes til gengæld hovedsaglige på grundlag af prisniveauet for importerede varer fra Kina. Importen af varer under det kontingent, der er tildelt andre lande end Kina, er minimal og har derfor ikke nogen væsentlig indvirkning på fællesskabsproducenternes salgspriser.

4.2.3. Salget i EU

2002/03 2003/04 2004/05 (6) Tons 28 000 23 000 28 000 Indeks 100 82 100

Som følge af øget konkurrenceevne og en moderat stigning i importpriserne i de sidste måneder forbedredes salget i sæsonen 2004/05. Denne nye positive udvikling følger efter negative tendenser, som var blevet ved indtil sæsonen 2003/04.

4.2.4. Forbrug

2002/03 2003/04 2004/05 (e) Tons 79 000 82 000 84 000 (e) Indeks 100 104 106 (Kilde: Eurostat data & selskabers skøn)

Forbruget i EU-25 er steget i mindre grad i de sidste to sæsoner, navnlig på grund af et stigende forbrug som følge af EU's udvidelse i 2004.

4.2.5. Markedsandel

2002/03 2003/04 2004/05 EF-producenter 35 % 28 % 33 %

EF-producenternes markedsandel øgedes delvis med 33 % efter indførelsen af de endelige beskyttelsesforanstaltninger i 2004/05. Denne genoprettelse fulgte efter en formindskelse fra 35 % i 2002/03 til 28 % i 2003/04.

4.2.6. Beskæftigelse, præsterede arbejdstimer og produktivitet

2002/03 2003/04 2004/05 Beskæftigelse 2 343 2 224 1 970 Præsterede arbejdstimer 675 000 475 000 580 000 Præsterede arbejdstimer/ton 17,0 16,8 15,3

Produktionen af konserverede mandariner er sæsonbestemt, og størsteparten af arbejdsstyrken består derfor af midlertidigt ansatte. Produktiviteten i forbindelse med dette udviklede produkt er ret stabil, og udsving er især forbundet med udbyttet og den friske vares egenskaber. Omstruktureringsprocessen i den undersøgte sæson 2004/05 har imidlertid tilført tekniske forbedringer som en faktor, der øger produktiviteten, og har resulteret i et fald i præsterede arbejdstimer pr. produceret ton.

4.2.7 Underbud

Undersøgelsen viste, at prisunderbud tog til efter indførelsen af de endelige beskyttelsesforanstaltninger. Den væsentligste bidragende faktor til denne udvikling er faldet i den amerikanske dollars værdi (jf. punkt 4.1.2)

(Kilde: Eurostat og selskabers data)

4.2.8 Rentabilitet

2002/03 2003/04 2004/05 Nettofortjeneste/tab — salg i EU – 4,3 % – 6,5 % – 5,5 % (Kilde: Selskabers resultater)

I sæsonen 2004/05 begyndte EF-producenternes resultater langsomt at blive bedre igen, efterhånden som produktionen steg, og importpriserne først stabiliseredes. Fra januar 2005 begyndte priserne at stige. Denne positive udvikling fulgte efter en periode med dårlige resultater i 2003/04. Mindre salgsmængder, stigende importmængder til ekstremt lave priser og det forhold, at de midlertidige beskyttelsesforanstaltninger endnu ikke var effektive, var alle faktorer, som bidrog til disse dårlige resultater i 2003/04.

4.3. Andre interesserede parters situation

4.3.1. Eksportører

Over 98 % af den samlede eksport til Fællesskabet har oprindelse i Kina. Der blev sendt spørgeskemaer til eksportørerne, og de indsamlede oplysninger vedrørte ca. 20 % af den samlede eksportmængde til EU og måtte derfor suppleres med data fra Eurostat. Oplysningerne i spørgeskemaerne bekræftede groft set data fra Eurostat.

4.3.2. Importører/detailkæder

Tyske importører og detailkæder står i gennemsnit for 75 % af importen af konserverede satsumas til EU, mens de resterende 25 % især er fordelt på Tjekkiet, Nederlandene, Det Forenede Kongerige og Belgien. Den nuværende undersøgelse bekræftede, at den gældende licensordning fungerer godt, og at licenserne udnyttes fuldt ud af de traditionelle importører. Importørernes finansielle situation er blevet ved med at være sikker med bl.a. en gennemsnitlig fortjeneste på ca. 15 % for sektoren for konserverede mandariner.

5. Analyse af resultaterne

5.1 Vurdering af virkningerne af foranstaltningerne

Der er noteret positive virkninger som resultat af de foranstaltninger, der er indført.

Foranstaltningernes indførelse gav EF-producenterne mulighed for at gå i gang med en omstruktureringsproces. Den omfattende nedskæring af kapaciteten, der er opnået som resultat af dette, kombineret med foranstaltninger, som endnu ikke er gennemført, skulle give sektoren mulighed for at blive mere og mere konkurrencedygtig, maksimere produktiviteten og opnå stordriftsfordele.

Importen har stabiliseret sig efter kulminationen i 2003/04 og 2004/05, idet foranstaltningerne har ført til et fald i importmængden. Importpriserne var tidligere faldende, men begyndte at stige i 2005.

EF-producenternes samlede resultater i den undersøgte periode er stadig negative, men er blevet bedre sammenlignet med den forudgående sæson. Kombinationen af EF-erhvervsgrenens større konkurrenceevne og stigende importpriser har ført til genoprettelse af EU-producenternes salg og produktion. Rentabiliteten, som i sæsonen 2003/04 var – 6,5 %, er i sæsonen 2004-/05 steget til – 5,5 %.

I betragtning af den igangværende omstruktureringsproces, importtendenserne og EF-producenternes forbedrede situation er konklusionen, at de foranstaltninger, der er gennemført i henhold til Kommissionens forordning (EF) nr. 658/2004, er effektive.

5.2 Vurdering af behovet for at fortsætte med at anvende foranstaltninger

Det er først i forbindelse med de allerseneste tendenser, at de positive resultater af beskyttelsesforanstaltningerne er begyndt at vise sig. Dette er, hvad man måtte forvente, da de endelige foranstaltninger kun har været gældende i en enkelt konserveringssæson.

Omstruktureringsprocessen er startet og har indtil videre ført til en kapacitetsnedskæring på 25 %. Der forventes yderligere aktiviteter i de kommende år, og den endelige afslutning af processen vil derfor kræve mere tid.

Selv om importmængden er faldet, overskrides kontingentet på 32 000 tons regelmæssigt, især fordi den amerikanske dollar er faldet i værdi.

Som konkluderet under punkt 5 er EF-producenternes finansielle resultater for den undersøgte periode blevet bedre i sammenligning med den forudgående sæson, men de samlede resultater er stadig negative. På samme måde er deres produktion, markedsandel og salg i 2004/05 begyndt at stige, men svarer stadig til eller ligger lige under tallene for 2002/03.

Producenterne i Fællesskabet erkender de stigende positive virkninger af foranstaltningerne og har anmodet om en forhøjelse af tillægstolden til et niveau, som kunne forhindre, at der bliver importeret varer ud over kontingentet. Producenterne vil også stille sig positivt til, at der bliver indført en ordning med en mindstepris på et rimeligt niveau for at undgå uregelmæssige importpriser.

Bestemmelser om forhøjelse af beskyttelsesniveauet som følge af midtvejsundersøgelsen er imidlertid ikke indeholdt i artikel 21 i grundforordningen (EF) nr. 3285/94 om den fælles importordning eller i de relevante WTO-regler.

De samarbejdende importører har sat sig imod, at der blive fastsat en mindstepris, idet de fremfører, at en sådan ordning ikke vil være hensigtsmæssig på grund af risikoen for krydssubsidiering mellem mandariner og andre konserverede artikler, der importeres. Nogle af de traditionelle importører vil desuden foretrække, at deres nuværende ratio på 75 % blev forhøjet til 95 % for at forhindre spekulation i forbindelse med licenser. Hvad angår størrelsen af toldkontingentet, anmoder nogle importører om en betydelig stigning, idet de hævder, at EU-producenterne ikke har råmateriale nok (friske mandariner) til at kunne opfylde efterspørgslen på hjemmemarkedet.

Undersøgelsen har på den anden side vist, at høstudbyttet af friske satsumas nok er lidt faldende, men at det er til rådighed på markedet i tilstrækkelige mængder og til rimelige priser. Hvad angår argumentet vedrørende beregning og tildeling af mængder inden for toldkontingentet, er det fast praksis i disse sager at holde tilstrækkeligt med muligheder åbne for andre aktører på markedet for at sikre, at konkurrencen opretholdes. En ændring af tildelingen og beregningen af kontingentet vil derfor ikke være hensigtsmæssig.

Hvis man betragter den eksisterende kinesiske kapacitet og det forhold, at EF-producenterne stadig befinder sig i en sårbar situation, ville en ophævelse af foranstaltningerne bringe den igangværende omstruktureringsproces i fare. Kina er i stand til at levere til markederne i Japan, USA og Europa samtidigt og kan let tilpasse sig efterspørgselen på verdensmarkedet.

Den tillægstold, der skal betales, når kontingentet er opbrugt, må på samme måde være hensigtsmæssig i betragtning af den store forskel mellem de kinesiske priser cif, EU's grænse og de europæiske priser og det konstaterede målprisunderbud.

På baggrund af ovenstående konkluderer Kommissionen, at det fortsat er nødvendigt at anvende de gældende beskyttelsesforanstaltninger for at lette EF-producenternes tilpasning og give mulighed for fortsat omstrukturering og yderligere genoprettelse af den nuværende negative økonomiske situation.

5.3 Vurdering af liberaliseringstempoet

Som fastsat ved WTO og Fællesskabets lovrammer sker der allerede en gradvis liberalisering af foranstaltningerne. I den forbindelse er der fastsat bestemmelse om en forhøjelse af kontingentet på 5 % i Kommissionens forordning (EF) nr. 658/2004. Trods tillægstolden ligger importen over det kontingentloft på 32 000 tons, der gælder for et år. Undersøgelsen har vist, at en forbedring af de økonomiske indikatorer for EU-producenterne og deres igangværende omstruktureringsproces ikke overstiger det forudsete tempo og svarer til rimelige forventninger på det tidspunkt, hvor foranstaltningerne blev indført. Det kræver således mere tid end en enkelt konserveringssæson, hvis genoprettelses- og omstruktureringsprocessen skal give de forventede virkninger. Importørernes situation har ikke ændret sig og er stadig positiv.

En udvidelse af importtoldkontingentet ville bringe den igangværende omstruktureringsproces i fare og underminere virkningerne af foranstaltningerne. På dette grundlag finder Kommissionen, at det fastlagte liberaliseringstempo i forordning (EF) nr. 658/2004 er passende, og at det ikke ville være hensigtsmæssigt at sætte det op.

6. Afsluttende betragtninger

Ovenstående resultater viser, at EF-producenternes situation gradvis bliver bedre som følge af foranstaltningerne. En omstruktureringsproces på linje med forventningerne i den nuværende procedure er også i gang; det forventes, at dens fulde virkning vil vise sig i de kommende år.

Det fastsatte toldkontingent er blevet overskredet i hele undersøgelsesperioden, hvilket viser, at den specifikke told ikke er for høj og giver mulighed for omfattende outsourcing af fællesskabsmarkedet. Det nuværende liberaliseringstempo bør ikke sættes yderligere op, hvis foranstaltningerne stadig skal være effektive, så EF-producenterne får mulighed for at genoprette deres situation.

7. Konklusion

Kommissionens analyse, som støttes af det rådgivende udvalg, konkluderer derfor, at anvendelsen af de gældende beskyttelsesforanstaltninger er effektiv og stadig nødvendig, og at det nuværende liberaliseringstempo er passende.

De gældende foranstaltninger bør derfor fortsætte uden ændringer i deres nuværende form og på det nuværende niveau.

(1) EUT L 104 af 8.4.2004, s.67.

(2) EFT L 349 af 31.12.1994, s. 53.

(3) EFT L 67 af 10.3.1994, s. 89.

(4) EUT C 137 af 4.6.2005, s. 11.

(5) Ekstrapoleret på grundlag af data for 10 måneder)

(Kilde: Eurostat)

(6) Ekstrapoleret på grundlag af 9 måneders salg